b'\n_START_ARTICLE_\nJuhan Kaarlim\xc3\xa4e\n_START_PARAGRAPH_\nJuhan Kaarlim\xc3\xa4e (1935. aastani Johann Karlsberg) (21. november 1901 Vana-V\xc3\xa4ndra vald \xe2\x80\x93 5. veebruar 1977 Raikk\xc3\xbcla) oli Eesti poliitik, tuntud eelk\xc3\xb5ige Otto Tiefi valitsuse liikmena._NEWLINE_Ta osales vabatahtlikuna Vabaduss\xc3\xb5jas. L\xc3\xb5petas 1922. aastal Hugo Treffneri G\xc3\xbcmnaasiumi. Ta \xc3\xb5ppis aastatel 1922\xe2\x80\x931923 Tartu \xc3\x9clikooli p\xc3\xb5llumajandusteaduskonnas ning aastatel 1923\xe2\x80\x931935 \xc3\xb5igusteaduskonnas. Akadeemiliselt kuulus ta Eesti \xc3\x9cli\xc3\xb5pilaste Seltsi._NEWLINE_Oli 1932\xe2\x80\x931937 Riigikogu liige, 1937. aastal Rahvuskogu I koja ja alates 1938 I Riigivolikogu liige. 5. oktoobril 1935 m\xc3\xa4\xc3\xa4rati ta Riikliku Propaganda Talituse informatsiooniosakonna juhatajaks. Lisaks selle pidas ta 1936\xe2\x80\x931937 Eesti Telegraafiagentuuri esimehe ja 1937\xe2\x80\x931940 J\xc3\xa4rva ajutise maavalitsuse esimehe ja maavanema ametit, oli maaomavalitsuste poolt valitava Riigin\xc3\xb5ukogu liikme valijamees, Allveelaevastiku Sihtkapitali J\xc3\xa4rvamaa toimkonna esimees, Omakaitse Sihtkapitali J\xc3\xa4rvamaa toimkonna esimees (14. juuni 1940). _NEWLINE_P\xc3\xb5llut\xc3\xb6\xc3\xb6koja I ja II koosseisu liige. _NEWLINE_18. septembril 1944 nimetas J\xc3\xbcri Uluots ta ministriks ja Informatsiooni Keskuse juhatajaks. Sama aasta 9. detsembril arreteeriti ta kodutalus N\xc3\xb5ukogude v\xc3\xb5imude poolt, m\xc3\xb5isteti 5 aastaks vangi ja 3 aastaks asumisele, vabanes ja naasis Eestisse 1954. aastal. Teist korda arreteeriti ta 1969 ning m\xc3\xb5isteti aastaks vangi ja kaheks aastaks asumisele. _NEWLINE_Juhan Kaarlim\xc3\xa4e hukkus tulekahjus, olles enne surma viimane elusolev Otto Tiefi valitsuse liige. Ta on maetud V\xc3\xa4ndra vanale kalmistule.'